Subject: Selgitustaotlus
From: "Rasmus Kuklane" <[email-masked]>
To: "AKI info"
Cc: <[email-masked]>
Date: Wed, 5 Jun 2024 14:37:24 +0300

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere

AKI nõuandetelefoni vahendusel soovitati küsimusega pöörduda e-kirja teel.

Esmalt pisut taustast.

Euroopa Parlamendi ja Nõukogu määrusega nr 576/2013, 12. juuni 2013, on
sätestatud mh lemmikloomade reisimise tingimused EL-i liikmesriikide
vahel, mille üheks elemendiks on looma identifitseerimisdokumendi ehk EL-i
lemmikloomapassi tingimused. Antud määruse artikkel 23 kohaselt
identifitseerimisdokumentide blankettide (ehk lemmikloomapassi
blankettide) veterinaararstidele jagamisel tagavad pädevad asutused (ehk
Eesti puhul PTA), et identifitseerimisdokumentide blankette jagatakse
ainult volitatud veterinaararstidele ning et nende nimi ja kontaktandmed
salvestatakse viitega artikli 21 lõikes 3 osutatud numbrile (s.o
konkreetse passiblanketi kordumatule tähtnumbrilisele koodile); ühtlasi
pädev asutus on kohustatud neid andmeid säilitama kindlaksmääratud
miinimumperioodi jooksul, mis ei ole lühem kui kolm aastat.

Ülalosundatud määruses nr 576/2013 sätestatut võeti arvesse 01.12.2021
jõustunud veterinaarseaduses (VS). VS § 33 lg 8 kohaselt EL-i
lemmikloomapassi blankettide trükkimist ja veterinaararstile väljastamist
ning lemmikloomapasside veterinaararstile väljastamise kohta arvestuse
pidamist korraldab Põllumajandus- ja Toiduametiga halduslepingu sõlminud
isik.

OÜ Zoovetvaru (ZVV) ja Põllumajandus- ja Toiduamet (PTA) on sõlminud
halduslepingu, mille sisuks on veterinaarseaduse (VS) § 33 lg-st  8
tulenevate kohustuste täitmine. Lihtsustatult selgitades korraldab ZVV
lemmikloomade EL-i sisese reisimise lihtsustamiseks lemmikloomade
passiblankettide trükkimist, kutsetegevuse loaga veterinaararstile
väljastamist ning peab arvestust selle üle, millised konkreetsed
passiblanketid (millel igal on unikaalne number) on väljastatud millisele
konkreetsele veterinaararstile. Vajadusel on ZVV kohustatud
passiblankettide väljastamise andmed esitama PTA-le (näiteks juhul, kui
esineb kahtlus lemmikloomapassi kui identifitseerimisdokumendi võltsimise
küsimuses).

Halduslepingu kohaselt on haldusülesande saajaks olev isik ehk ZVV
kohustatud „pidama elektroonselt arvestust väljastatud Euroopa Liidu
lemmikloomapassi blankettide kohta ja säilitama neid andmeid 10 aastat.
Arvestus peab sisaldama järgmisi andmeid: veterinaararsti andmed, kellele
EL lemmikloomapass väljastati (nimi, kontaktandmed ja tema tegevusloa
number), EL lemmikloomapassi ISO kood ja number ning kuupäeva, millal EL
lemmikloomapass väljastati.“

Kuivõrd Eestis on traditsiooniliselt lemmikloomapasse väljastanud
veterinaarravimite hulgimüüjad, kellelt kutsetegevuse loaga
veterinaararstidel on mugav tooteid (sh lemmikloomapassi blankette) osta,
siis soovivad teised veterinaarravimite hulgimüüjad passiblankette osta
ZVV-lt, et neid omakorda veterinaararstidele edasi müüa. Kuivõrd aga
halduslepingus on lepingujärgne vastutus ZVV-l, siis ZVV soovib omakorda,
et need teised veterinaarravimite hulgimüüjad esitaksid ZVV-le raporti,
mis sisaldab minimaalselt halduslepingus sätestatud andmeid (s.o
„veterinaararsti andmed, kellele EL lemmikloomapass väljastati (nimi,
kontaktandmed ja tema tegevusloa number), EL lemmikloomapassi ISO kood ja
number ning kuupäeva, millal EL lemmikloomapass väljastati“).

Täiendavaks märkuseks veel niipalju, et passiblanketti täitmisel on
kutsetegevuse loaga veterinaararst kohustatud sinna märkima oma nime,
aadressi, telefoni numbri, e-posti aadressi ja väljaandmise kuupäeva ning
allkirja.

Veterinaararstide register on avalik
(https://jvis.agri.ee/jvis/avalik.html#/vetarstparing).

Siinkohal ongi kerkinud aga järgmised küsimused/mõttekohad:

1) kuivõrd antud juhul on töödeldavatest andmetest tuvastatav füüsilisest
isikust andmesubjekt (veterinaararst), siis ilmselt on tegemist
isikuandmete töötlemisega – kas aga võib eeldada, et antud juhul on
tegemist (a) kas isikuandmete töötlemisega, mis on vajalik vastutava
töötleja juriidilise kohustuse täitmiseks või (b) isikuandmete töötlemine
on vajalik avalikes huvides oleva ülesande täitmiseks või vastutava
töötleja avaliku võimu teostamiseks või (c) isikuandmete töötlemine on
vajalik vastutava töötleja või kolmanda isiku õigustatud huvi korral,
välja arvatud juhul, kui sellise huvi kaaluvad üles andmesubjekti huvid
(kuid antud juhul andmesubjekti huvid üle ei kaalu)?

2) kas teised veterinaarravimite hulgimüüjad võivad enda töödeldud andmed
esitada ZVV-le (eelkõige seadusest tuleneva kohustuse täitmiseks)? ZVV ja
teiste hulgimüüjate vahel sõlmitavas raammüügilepingus on ZVV-le raporti
esitamise kohustus, mis sisaldab samu andmeid, mille ZVV on kohustatud
esitama PTA-le halduslepingust tulenevalt.

3) ilmselt isikukoodi säilitamine ja töötlemine ei oleks eesmärgipärane?

Vastust ootama jäädes, lugupidamisega

Rasmus Kuklane

Zoovetvaru OÜ
 <https://goo.gl/maps/HypGUyvBhgaG5gWq7> Uusaru 5, 76505 Saue, Estonia
Tel  <tel:+372%206709006> +372 6709006

 <mailto:[email-masked]> [email-masked]
 <http://www.zoovet.ee/> www.zoovet.ee

P Save a tree. Don't print this e-mail unless it's really necessary!

Käesoleva teate sisu, sh sellele lisatud failid, on konfidentsiaalne ja on
mõeldud ainult kasutamiseks teate adressaadile. Kui te olete saanud
käesoleva teate eksituse tõttu, siis palume teil teavitada koheselt selle
saatjat ning kustutada teade koos lisatud failidega / The information
transmitted is intended only for the person or entity to which it is
addressed and may contain confidential and/or privileged material. If you
received this in error, please contact the sender and delete the material
from any computer.